T L A Č O V Á S P R Á V A

**Galéria Jána Koniarka v Trnave pripravila pre svojich návštevníkov od 15. júla do 31. augusta 2021 samostatnú výstavu Petra Decheťa s názvom Powered by Power. Výstava bude prístupná verejnosti a rovnako budú prezentované online výstupy prostredníctvom videí a fotografií.**

**Autor, titul výstavy:**  Peter Decheť: Powered by Power  
**Miesto konania:**  Galéria Jána Koniarka, Nové krídlo Koppelovej vily, Zelený kríček 3, 917 01, Trnava  
**Kurátor:**  Filip Krutek

**Otvorenie výstavy:** 15.7. 2021 štvrtok o 18:00   
**Trvanie výstavy:** 15.7. – 28.8. 2021

V najnovšej sérii malieb sa Peter Decheť zameriava na analýzu nástrojov upevňovania a šírenia politickej moci. V plátnach drobného formátu demonštruje príbeh jednotlivca pred nadobudnutím politickej moci až po jeho osobnostnú transformáciu pod prizmou politického marketingu podporujúceho imidž vládcu, ministra, či diktátora. Séria plátien zobrazuje anonymného chlapca v parafrázach politických motívov.

Špecifickou maliarskou technikou Decheť simuluje proces “okrášľovania” politických lídrov - pod nánosom nových informácií a káuz už zabúdame koho a prečo volíme, neupravenú fotografiu chemicky narúša, neskôr domaľováva, následne vytláča a znova maliarsky transformuje. Vzniká tak manipulovaný portrét, v ktorom iba ťažko odlišujeme personálnu identitu od tej umelo vytvorenej v rámci politickej kampane. Pre koncepciu výstavy je dôležitá idea „odsvätenia“ maľby, kedy vzniká špecifický enviroment, v rámci ktorého je maľba rovnocenná s architektúrou výstavy. V tomto prípade ide o readymade v podobe vyradených dverí z kaštieľa, v ktorom autor dlhodobo tvorí.

**Peter Decheť** (1979, Topoľčany) vyštudoval Otvorený ateliér u Rastislava Podobu na Akadémii umení v Banskej Bystrici. Štúdium ukončil diplomovou prácou, v ktorej spracoval tému politickej moci a jej zneužívania. Výstava Powered by Power je vyústením tohto ideového smerovania.